CELEX: 62016TN0017
Language: el
Date: 2016-07-19 00:00:00
Title: Υπόθεση T-17/16: Προσφυγή-αγωγή της 19ης Ιουλίου 2016 — MS κατά Επιτροπής

5.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 326/29
            
         Προσφυγή-αγωγή της 19ης Ιουλίου 2016 — MS κατά Επιτροπής
   (Υπόθεση T-17/16)
   (2016/C 326/51)
   Γλώσσα διαδικασίας: η γαλλική
   
      Διάδικοι
   
   
      Προσφεύγων-ενάγων: MS (Castries, Γαλλία) (εκπρόσωποι: L. Levi και M. Vandenbussche, δικηγόροι)
   
      Καθής-εναγομένη: Ευρωπαϊκή Επιτροπή
   
      Αιτήματα
   
   Ο προσφεύγω-ενάγων ζητεί από το Γενικό Δικαστήριο:
   
               —
            
            
               να κρίνει την παρούσα προσφυγή-αγωγή παραδεκτή και βάσιμη·
            
         συνακολούθως:
   
               —
            
            
               να αναγνωρίσει την εξωσυμβατική ευθύνη της Ευρωπαϊκής Επιτροπής βάσει του άρθρου 268 και του άρθρου 340, δεύτερο εδάφιο, της Συνθήκης για τη λειτουργία της Ευρωπαϊκής Ένωσης·
            
         
               —
            
            
               να διατάξει την προσκόμιση των εγγράφων που η Επιτροπή έχει χαρακτηρίσει ως εμπιστευτικά και τα οποία συνιστούν το αναγκαίο έρεισμα της αποφάσεως αποπομπής του από το δίκτυο Team Europe·
            
         
               —
            
            
               να διατάξει την ικανοποίηση της απορρέουσας από την υπαίτια συμπεριφορά της Επιτροπής ηθικής βλάβης του, την οποία κατά δίκαιη και εύλογη κρίση αποτιμά σε 20 000 ευρώ·
            
         
               —
            
            
               να υποχρεώσει την Επιτροπή να δημοσιεύσει επιστολή συγγνώμης προς τον ίδιο και να τον επανεντάξει στο δίκτυο Team Europe·
            
         
               —
            
            
               να καταδικάσει την καθής-εναγομένη στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Προς στήριξη της προσφυγής-αγωγής ο προσφεύγων-ενάγων προβάλλει δύο λόγους.
   
               1.
            
            
               Ο πρώτος λόγος αντλείται από παράνομες ενέργειες της Επιτροπής οι οποίες συνιστούν σοβαρές παραβάσεις κανόνα δικαίου που έχει ως αντικείμενο την απονομή δικαιωμάτων στους ιδιώτες, με αποτέλεσμα να ιδρύεται εξωσυμβατική ευθύνη της Επιτροπής. Πρώτον, ο προσφεύγων-ενάγων εκτιμά ότι η Επιτροπή δεν τον ενημέρωσε προσηκόντως για τις εις βάρος του αιτιάσεις και τα εις βάρος του στοιχεία και δεν του παρέσχε την ευκαιρία να υποβάλει λυσιτελώς τις παρατηρήσεις του επ’ αυτών προ της λήψεως της αποφάσεως αποπομπής, κατά παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), κατά παραβίαση των γενικών αρχών της χρηστής διοικήσεως και του σεβασμού των δικαιωμάτων άμυνας και κατά παράβαση του άρθρου 16 του Ευρωπαϊκού Κώδικα Ορθής Διοικητικής Συμπεριφοράς (στο εξής: Κώδικας). Δεύτερον, κατά τον προσφεύγοντα-ενάγοντα, η Επιτροπή δεν εξέτασε με επιμέλεια και αμεροληψία όλα τα κρίσιμα στοιχεία της υποθέσεως πριν αποφασίσει την αποπομπή του από το δίκτυο Team Europe, τούτο δε κατά παραβίαση της κατοχυρούμενης από το άρθρο 41 του Χάρτη αρχής της επιμέλειας και κατά παράβαση των άρθρων 8, 9 και 11 του Κώδικα. Συνεπεία τούτου, κατά τον προσφεύγοντα-ενάγοντα, η Επιτροπή παραβίασε επίσης το κατοχυρούμενο από το άρθρο 48 του Χάρτη τεκμήριο αθωότητάς του. Τρίτον, ο προσφεύγων-ενάγων υποστηρίζει ότι η Επιτροπή δεν αιτιολόγησε προσηκόντως την απόφασή της, διαλαμβάνοντας σε αυτήν ασαφή και εν γένει ανακριβή επιχειρήματα, κατά παράβαση του άρθρου 41, παράγραφος 2, του Χάρτη και του άρθρου 18 του Κώδικα. Τέλος, κατά τον προσφεύγοντα-ενάγοντα, η ληφθείσα από την Επιτροπή απόφαση είναι προδήλως αβάσιμη και δυσανάλογη λαμβανομένων υπόψη των περιστάσεων της υποθέσεως.
            
         
               2.
            
            
               Ο δεύτερος λόγος αντλείται από την πραγματική και βέβαιη ζημία που ο προσφεύγων-ενάγων διατείνεται ότι υπέστη από την προσαπτόμενη στην Επιτροπή συμπεριφορά, η οποία θίγει την ηθική και επαγγελματική ακεραιότητά του.